《广四愁寄李譓》
宋代·贺铸

夜如何其夜未央，斗星灿兮河苍凉。
微月入牖窥曲房，候虫刺促鸣我床。
离忧欻来煎人肠，夜如何其夜何长。
绿琴在荐兮，拟楚奏之沈湘。
朱弦湿露兮，声戾指而不扬。
屏琴浩歌兮，屑涕泗之浪浪。
我有所思兮，在河之阳。
僾而不见兮，衷难弭忘。
騄骥腾跃兮，鸿鹄翱翔。
明璫玉案兮，尔不我将。
缄诚结惠兮，久莫汝偿。
永如牛女兮，南北相望。
昔燕处兮，灵芸之堂。
纫兰为佩兮，集芰为裳。
西风凄紧兮，淩百草以殒黄。
兰萎芰裂兮，恐被服之不芳。
念汝玉立兮，贱组绣之文章。
玄节日厉兮，奈惨栗之冰霜。
胡不乘白云兮，归来乎帝乡。
尚何所徯兮，毕永岁而彷徉。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。